《再次前韵》
宋代·陈著

大地山河属司马，云阙岧峣都洛下。夕阳亭上已卖国，无与东门长啸者。

铜驼荆榛不成春，华林转眼为樵薪。连墙枯骨若有声，啾啾知是清谈臣。

中原虽远江东近，典午偏安姑莫问。苻坚百万捲淝波，犹有安石能强晋。

嗟今玉辇竟蒙尘，将相受辱甘帼巾。求如西晋已觖望，万世遗笑无人秦。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。